
Πέμπτη, 13 Αυγούστου 2026

ΔΕΛΤΙΟ ΤΥΠΟΥ
Εντοπισμός και διάσωση συνολικά 86 αλλοδαπών στην Αγία Γαλήνη – Εντοπισμός και διάσωση συνολικά 90 αλλοδαπών στους Καλούς Λιμένες – Θάνατος λουόμενου στη Νέα Μηχανιώνα – Παροχή συνδρομής σε ημεδαπό στη Σούδα - Εντοπισμός σορού άνδρα (α.λ.σ.) στα Ίσθμια


	Τις βραδινές ώρες χθες, ενημερώθηκαν οι Λιμενικές Αρχές, της Αγίας Γαλήνης, του Κόκκινου Πύργου και των Καλών Λιμένων από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. για παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 30 ν.μ. νότια της Αγίας Γαλήνης. Από σκάφος της Δύναμης Frontex εντοπίστηκαν και περισυλλέχθηκαν 30 αλλοδαποί (28 άνδρες και 2 γυναίκες). Οι διασωθέντες μεταφέρθηκαν στο λιμάνι της Αγίας Γαλήνης και ακολούθως στον χώρο φιλοξενίας στο Ρέθυμνο. 
Επίσης, τις πρώτες πρωινές ώρες σήμερα, ενημερώθηκαν οι Λιμενικές Αρχές, της Αγίας Γαλήνης, του Κόκκινου Πύργου και των Καλών Λιμένων από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. για παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 35 ν.μ. νοτιοανατολικά της Αγίας Γαλήνης. Από σκάφος της Δύναμης Frontex εντοπίστηκαν και περισυλλέχθηκαν 56 αλλοδαποί (όλοι άνδρες). Οι διασωθέντες μεταφέρθηκαν στο λιμάνι της Αγίας Γαλήνης και ακολούθως στον χώρο φιλοξενίας στο Ρέθυμνο.
	Από το Λιμεναρχείο Ρεθύμνου που διενεργεί την προανάκριση, συνελήφθη ένας 18χρονος αλλοδαπός (υπήκοος Σουδάν), για παράβαση του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής που τους μετέφερε από το Τομπρούκ της Λιβύης στην Ελλάδα, έναντι χρηματικής αμοιβής. Σύμφωνα με τους αλλοδαπούς, εκκίνησαν την 10.08.26 από το Τομπρούκ της Λιβύης, καταβάλλοντας έκαστος χρηματικά ποσά από 500 έως 2.000 δηνάρια Λιβύης, για τη μεταφορά τους στην Ελλάδα.

*****

Τις πρωινές ώρες χθες, ενημερώθηκαν η Λιμενική Αρχή των Καλών Λιμένων, από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. για παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 25 ν.μ. νοτια των Καλών Λιμένων. Από Περιπολικό πλοίο (ΠΠΛΣ) Λ.Σ.-ΕΛ.ΑΚΤ, εντοπίστηκαν και περισυλλέχθηκαν 48 αλλοδαποί (43 άνδρες, 3 γυναίκες και 2 ανήλικοι). Οι διασωθέντες μεταφέρθηκαν στο λιμάνι των Καλών Λιμένων και ακολούθως στο λιμάνι του Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.

Επίσης, τις πρωινές ώρες χθες, ενημερώθηκαν η Λιμενική Αρχή των Καλών Λιμένων, από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. για παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 51 ν.μ. νοτιοανατολικά των Καλών Λιμένων. Από Περιπολικό Πλοίο (ΠΠΛΣ) Λ.Σ.-ΕΛ.ΑΚΤ εντοπίστηκαν και περισυλλέχθηκαν 42 αλλοδαποί (35 άνδρες, 3 γυναίκες και 4 ανήλικοι). Οι διασωθέντες μεταφέρθηκαν στο λιμάνι των Καλών Λιμένων και ακολούθως στο λιμάνι του Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.

*****

Τις απογευματινές ώρες χθες, ενημερώθηκε η Λιμενική Αρχή της Νέας Μηχανιώνας για την ανάσυρση ενός 79χρονου ημεδαπού λουόμενου χωρίς τις αισθήσεις του, από τη θαλάσσια περιοχή της παραλίας Νέας Μηχανιώνας. Στον ανωτέρω, αρχικά παρασχέθηκαν οι πρώτες βοήθειες και πραγματοποιήθηκαν προσπάθειες ανάνηψης, με αρνητικά αποτελέσματα. Στη συνέχεια, ο 79χρονος διακομίστηκε με ασθενοφόρο όχημα στο Κέντρο Υγείας Νέας Μηχανιώνας, όπου διαπιστώθηκε ο θάνατός του. Από το Α’ Λιμενικό Τμήμα Νέας Μηχανιώνας του Κεντρικού Λιμεναρχείου Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας-νεκροτομής.

*****

Τις απογευματινές ώρες χθες, ενημερώθηκε η Λιμενική Αρχή των Χανίων για την ύπαρξη ατόμου σε δυσχερή θέση εντός της θάλασσας, στη θαλάσσια περιοχής έμπροσθεν του Ναυταθλητικού Ομίλου Σούδας. Στο σημείο μετέβησαν στελέχη Λ.Σ.-ΕΛ.ΑΚΤ., όπου μετά από επαναλαμβανόμενες προσπάθειες, προέβησαν στην ασφαλή περισυλλογή του 18χρονου ημεδαπού με τη συνδρομή ιδιωτικού σκάφους . Στη συνέχεια, ο 18χρονος παρελήφθη από ασθενοφόρο όχημα του ΕΚΑΒ και διακομίσθηκε στο Γενικό Νομαρχιακό Νοσοκομείο Χανίων, συνοδεία στελεχών της Λιμενικής Αρχής. Προανάκριση διενεργείται από το Κεντρικό Λιμεναρχείο Χανίων.

*****

Τις πρωινές ώρες σήμερα, ενημερώθηκε η Λιμενική Αρχή της Ισθμίας για τον εντοπισμό σορού άνδρα (α.λ.σ.) στη θαλάσσια περιοχή του ανατολικού άκρου εντός διαύλου Διώρυγας Κορίνθου. Στο σημείο μετέβη ιδιωτικό σκάφος, με επιβαίνοντα στέλεχος της Λιμενικής Αρχής, όπου εντόπισε και ανέσυρε τη σορό. Η σορός παρελήφθη από ασθενοφόρο όχημα του ΕΚΑΒ και μεταφέρθηκε στο Γενικό Νοσοκομείο Κορίνθου. Από το Β’ Λιμενικό Τμήμα Ίσθμιας του Λιμεναρχείου Κορίνθου που διενεργεί την προανάκριση, παραγγέλθηκε η διενέργεια νεκροψίας-νεκροτομής από την Ιατροδικαστική Υπηρεσία Πελοποννήσου.

